《题太平兴国宫》
宋代·张汉彦

神仙所居真福地，帝遣仙官下人世。
开元圣主梦潜通，九天使者何灵异。
绛节霓旌射紫霄，风吹仙袂还飘飘。
群官再拜所共睹，至今传闻时未遥。
眼前不见吴生笔，劫火俱焚余败壁。
当时壮丽为一空，每对荆蓁频叹息。
谁人再造成奇功，巍巍宝殿尤瑰雄。
我来祈福不为己，喜见气象升平中。

作者简介：张汉彦，字墨卿，临川（今属江西）人。徽宗宣和三年（一一二一）上舍出身。高宗绍兴六年（一一三六）知南丰县（清乾隆《建昌府志》卷二五），十一年除秘书郎，十三年为户部员外郎。事见《南宋馆阁录》卷七。今录诗二首。